**Lotta-Sofia Saahko** (s. 23. joulukuuta 1992 Valkeakoski) on suomalainen kirjailija ja videobloggaaja. Saahko on kirjoittanut kuusi Tammen kustantamaa kirjaa. YouTubessa hänet tunnetaan varsinkin kanavalta *Lotta ja pappa,* jossa hän esiintyy yhdessä isoisänsä Jorma Saahkon kanssa. Kaksikon laulu- ja jutusteluvideot keräsivät ensimmäisen puolen vuoden aikana yli 30 miljoonaa katselukertaa.

Tausta
------

Saahko vietti lapsuutensa Saksassa, Kiinassa ja Puolassa. Hän valmistui ylioppilaaksi Shanghain saksalaisesta koulusta keväällä 2011 ja Valkeakosken aikuislukiosta keväällä 2012. Hän aloitti viestinnän opiskelun Vaasan yliopistossa 2012 ja valmistui filosofian maisteriksi 2017. Samana vuonna hän valmistui graafiseksi suunnittelijaksi Lontoon Shillington Collegesta. Vuonna 2019 Saahko haki Lontoon East 15 Acting Schoolin (University of Essex) teatteritaiteen maisteriohjelmaan, jonne hänet valittiin yli 3000 hakijan joukosta.

Videot
------

Lotta ja hänen isoisänsä Jorma Saahko aloittivat videotuotannon toukokuussa 2020, kun Lotta tuli koronapandemiaa pakoon Valkeakoskelle Jorman luokse. Saahkojen videoiden teemana ovat vanhat kansanlaulut, iskelmät ja maakuntalaulut. Lauluesitysten päätteeksi isoisä ja pojantytär keskustelevat Jorman eli papan lapsuudesta ja nuoruudesta Karjalan evakkona. Lauluvideoiden lisäksi he tuottavat Lauantaikahvit-sarjaa, jossa he keskustelevat ajankohtaisista aiheista, sekä kuvaavat myday-videoita arjestaan.

Kirjallinen tuotanto
--------------------

Marraskuussa 2020 Saahko julkaisi esikoiskirjansa *Papan kanssa kahvilla* (Tammi). Kirja ilmestyi 3. marraskuuta 2020 sekä painettuna kirjana että Lotta-Sofia Saahkon itsensä lukemana äänikirjana. *Papan kanssa kahvilla* -kirjaa myytiin ilmestymisvuotenaan 6 900 kappaletta, ja se oli vuoden 2020 19:nneksi myydyin kotimainen tietokirja. Teos voitti Suomen suuren äänikirjapalkinnon Storytel Awards-gaalassa kategoriassa tietokirjat ja elämäkerrat. 

Saahkon järjestyksessään toinen kirja *Kahvia ja karjalanpiirakoita* ilmestyi lokakuussa 2021, ja se oli vuoden 2021 13:nneksi myydyin kotimainen tietokirja. Keväällä 2022 julkaistiin kaksi uutta kirjaa. *Koti kulttuurien välissä* kertoo Lotan oman tarinan. Kirjassa kerrotaan miltä tuntuu asua suomalaislapsena ulkomailla. Toinen uusista kirjoista on *Lotta ja pappa. Omenarannasta uuteen kotiin*. Se on Saahkon ensimmäinen lastenkirja. Kirja kertoo papan elämästä Karjalassa ja sieltä lähtemisestä. Kirjan on kuvittanut Christel Rönns.

Maaliskuussa 2023 ilmestyi Saahkon viides teos *Matkalaukkulapsuus.* Kirja kertoo suomalaisista ja Suomessa asuvista entisistä "matkalaukkulapsista" eli ulkomailla kasvaneista lapsista. Kirjan tarinat ovat ihmisten kasvutarinoita eri kulttuurien välissä.

Syksyllä 2023 ilmestyi kaksi uutta kirjaa. *Lotan ja papan laulukirja* on kokoelmateos kappaleista, joita Saahko on laulanut isoisänsä kanssa heidän yhteisen lauluvideo-projektin aikana. Teos sisältää 50 ikivihreää laulua. *Lotta ja pappa. Joulun taika* puolestaan on Saahkon toinen lastenkirja, joka kertoo Saahkon ja hänen isoisänsä joulun vietosta. Kirjan kuvitustyön on tehnyt Christel Rönns, joka kuvitti myös Saahkon ensimmäisen lastenkirjan.

Tunnustukset
------------

Vuonna 2020 Lotta Saahko sai seuraavat kunnianosoitukset *Lotan ja papan koronalaulut* -projektistaan: 

* Vuoden vanhustyö, Valkeakosken kaupunki
* Vuoden vapaaehtoistyö, Valkeakosken kaupunki
* Vuoden muistiteko, Kanta-Hämeen muistiyhdistys
* Vuoden kulttuuriteko, Valkeakosken kaupunki

Joulukuussa 2020 Saahko esiintyi sekä MTV3 Itsenäisyyspäivän lähetyksessä että Yle TV1:n Itsenäisyyspäivän lähetyksessä. Kiitoksena tasavallan presidentti Sauli Niinistö ja tämän puoliso Jenni Haukio muistivat Saahkoja kirjallisella kunnianosoituksella.

Saahko ja hänen isoisänsä valittiin vuoden positiivisimmaksi suomalaiseksi vuonna 2021.

Vuonna 2022 Saahkon ensimmäinen kirja *Papan kanssa kahvilla* palkittiin Suomen suurella äänikirjapalkinnolla. Lotta-Sofia Saahko sai palkinnon sekä teoksen kirjailijana että lukijana.

Teokset
-------

* *Papan kanssa kahvilla*. Tammi, 2020. ISBN 978-952-04-2661-3.
* *Kahvia ja karjalanpiirakoita*. Tammi, 2021. ISBN 978-952-04-3465-6.
* *Koti kulttuurien välissä*. Tammi, 2022. ISBN 978-952-04-3835-7.
* *Lotta ja pappa. Omenarannasta uuteen kotiin*. Tammi, 2022. ISBN 978-952-04-3360-4.
* *Matkalaukkulapsuus*. Tammi, 2023. ISBN 9789520448912.
* *Lotan ja papan laulukirja*. Tammi, 2023. ISBN 9789520456412.
* *Lotta ja pappa. Joulun taika.* Tammi, 2023. ISBN 9789520455637

Lähteet
-------

1. ↑  Vuosi sitten Lotta-Sofia Saahko päätti alkaa elää unelmaansa — nyt hän bloggaa unelmaprojektistaan kymmenille tuhansille lukijoille *Länsi-Savo*.  2.4.2017. Viitattu 28.1.2021.
2. ↑  Jorma Saahkosta, 85, tuli yllättäen koko Suomen nettijulkkis – nyt hän esittelee valokuvan, joka jäi jäljelle Karjalan-kodista *Ilta-Sanomat*.  7.12.2020. Viitattu 7.1.2021.
3. 1 2  Onko tässä illan koskettavin lauluesitys? Karjala-evakko Jorma-pappa laulaa yhdessä lastenlastensa kanssa Evakon laulun: "Kyyneleiden määrää en vain enää ole muistanut" *mtvuutiset.fi*.  6.12.2020. Viitattu 7.1.2021.
4. ↑  Lotta, 26, irtisanoutui arvostetusta työstään viestintäjohtajana opiskellakseen näyttelijäksi Lontoossa – hän pääsi sisään 3 000 hakijan joukosta ja elää nyt unelmaansa *www.iltalehti.fi*. Viitattu 7.1.2021. fi
5. ↑  Musiikki | Lotta-Sofia Saahkolta meni koronan vuoksi kerralla ura, koti ja ystävät, mutta tilalle tulikin yllättäen isoisä: Nyt moni suomalainen kokee suuria tunteita kaksikon lauluvideoiden äärellä *Helsingin Sanomat*.  21.5.2020. Viitattu 7.1.2021.
6. ↑  Kirjallisuus | Eristysajan someilmiöksi vanhan ajan lauluillaan ja rupattelullaan nousseet Lotta ja Pappa julkaisevat kirjan *Helsingin Sanomat*.  26.10.2020. Viitattu 7.1.2021.
7. ↑  Suomen myydyimmät kirjat 2020 *kustantajat.fi*.  Arkistoitu 24.1.2021. Viitattu 20.2.2021.
8. 1 2  Kahvia ja karjalanpiirakoita *Tammi.fi*. Viitattu 4.5.2021.
9. ↑  Kustantajat.fi: Kustantajat.fi Bestsellerit 2021 *kustantajat.fi*.
10. 1 2  Koti kulttuurien välissä - Tammi *www.tammi.fi*. Viitattu 18.1.2022.
11. 1 2  Lotta ja pappa. Omenarannasta uuteen kotiin - Tammi *www.tammi.fi*. Viitattu 18.1.2022.
12. ↑  Matkalaukkulapsuus *Kirja-verkkokauppa*. Viitattu 10.1.2023.
13. ↑  Matkalaukkulapsuus - Lotta-Sofia Saahko - sidottu(9789520448912) | Adlibris kirjakauppa *www.adlibris.com*. Viitattu 11.1.2023.
14. ↑  Lotan ja papan laulukirja *Suomalainen.com*. Viitattu 11.4.2023.
15. ↑  Lotta ja pappa. Joulun taika - Christel Rönns (kuv.); Lotta-Sofia Saahko 9789520455637 *Kansallinen Kirjakauppa*. Viitattu 11.4.2023.
16. ↑  Maa on niin kaunis ja presidentin kirje | 20. luukku - YouTube *www.youtube.com*. Viitattu 7.1.2021.
17. ↑  Vuoden positiivisimmat suomalaiset ovat Lotta ja pappa – parivaljakon myönteisyys on kantanut vaikeinakin aikoina *Yle Uutiset*.
18. ↑  Papan kanssa kahvilla *Tammi.fi*. Viitattu 28.1.2021.
19. ↑  Kirja - Tammi *www.tammi.fi*. Viitattu 11.1.2023.
20. ↑  Lotan ja papan laulukirja *Kirja-verkkokauppa*. Viitattu 11.4.2023.
21. ↑  Kirja *Tammi*. Viitattu 6.4.2023.

Aiheesta muualla
----------------

* Lotta-Sofia Saahkon viralliset kotisivut